Presidentti Niinistöltä terveiset hallitusneuvotteluihin Ylellä: ”Ei tässä kyllä mitään säästetty olla kymmeneen vuoteen, päinvastoin”

Tasavallan presidentti Sauli Niinistö kertoo seuraavansa hallitusneuvotteluja mielenkiinnolla.

Tasavallan presidentti Sauli Niinistö totesi Ylen Ykkösaamussa toivovansa uudelta hallitukselta monenkeskeisyyttä korostavaa ulkopolitiikkaa. Hän kertoi myös yrittäneensä yllyttää puolueiden puheenjohtajia ulkopoliittiseen keskusteluun.

Niinistön mukaan ulkopoliittinen linja ei todennäköisesti muutu merkittävästi, mutta painotuksia voidaan harkita.

– Jos esimerkiksi ilmastonmuutoksesta ja kaikista kehityskysymyksistä keskustellaan yhdessä, niin se on ainoa keino ratkaista ne. Siksi monenkeskeisyys pitäisi saada takaisin.

Niinistö peräsi edelleen Arktista huippukokousta, jossa pystyttäisiin keskustelemaan ilmastonmuutoksen vaikutuksesta pohjoisiin alueisiin.

Hallitusneuvotteluja Niinistö kertoi seuraavansa mielenkiinnolla pääasiassa median kautta.

– Seuraan tiedotusvälineiden kautta, mitä siellä tapahtuu. Ilmapiiristä on vaikea tietysti sanoa. Ne ovat aina varsin tiukat neuvottelut. Katsotaan miten käy.

Niinistö sanoi olevansa kiinnostunut siitä, millaista talouspolitiikkaa hallitusneuvotteluissa sovitaan.

– Meillähän on kuitenkin hiukan ongelmallinen julkisen talouden historia viimeiseltä kymmeneltä vuodelta takana vahvaa velkaantumista. Joskus kuulee sanottavan, että nyt saa säästäminen riittää, mutta kun minun kielenkäytössäni säästäminen tarkoittaa sitä, että jotain jää säästöön. Ei tässä kyllä mitään säästetty olla kymmeneen vuoteen, päinvastoin.

– Taloudessa olemme, ikävä kyllä, riippuvaisia siitä, mitä maailmalla tapahtuu. Nyt ennusteet eivät ole ihan parhaat mahdolliset, Niinistö jatkoi.

Niinistö toivoi, että hallitusneuvotteluissa vedettäisiin yhtä köyttä. Hän toivoo myös, että tietyistä asioista keskusteltaisiin koko eduskunnan kesken, opposition näkökulmat huomioiden.

Jos jostain yhdessä sovitaan, siihen pitää myös sitoutua, Niinistö pohti.

– Jos tällaisella hengellä uusi hallitus lähtee liikkeelle, niin merkit ovat hyvät.

Niinistöltä kysyttiin, millaiset suhteet hänellä hallitusneuvotteluja vetävään Sdp:n puheenjohtaja Antti Rinteeseen.

– Rinteen Antin kanssa ollaan käyty monia keskusteluja, Niinistö naurahti, mutta ei vastannut sen tarkemmin.

Hänen mukaansa henkilökohtaisilla kemioilla ei ole kuitenkaan suurta merkitystä työntekoon.

Niinistö esiintyi Ylen Ykkösaamussa lauantaiaamuna. Hän kommentoi lähetyksessä hallitusneuvottelujen ja toivomansa ulkopolitiikkansa lisäksi myös Lemmenjoen harjoituksiin liittyvää oikeudenkäyntiä.

Äitienpäivää Niinistö kertoi viettävänsä perinteisin menoin. Hänen mukaansa juhlavalmisteluihin on sisältänyt paljon piirtämistä ja askarreltua.

– Ei kerrota vielä sitä, onko korttia tehty, Niinistö päätti.

Jutun sitaatteja tarkennettu ja juttua täydennetty klo 11.40.